Új kiképzőközpontot nyit a Wizz Air Budapesten. Az év végére elkészülő 3800 négyzetméteres létesítményben 2 új, csúcstechnológiájú teljes, mozgó szimulátor, egy rögzített szimulátor, egy vadonatúj fedélzeti vészhelyzeti evakuációs kiképző egység, valamint a tűzoltás gyakorlására szolgáló úgynevezett Real Fire Fighting Trainer egység is helyet kap.

A Wizz Air éves szintű több mint 20%-os növekedése mellett azt tervezi, hogy a következő évtized során megháromszorozza flottáját. A bővítéshez a légi személyzet létszámának növelésére is szükség van, ezért is hoznak létre újabb intézményt Budapesten. Az új kiképzőközpont lehetővé teszi a légitársaságnak, hogy akár 100 főre növelje napi képzési kapacitását. Ez a szám a jövőben akár napi 250 fő fölé is növekedhet, miközben a képzés szintje a legmagasabb iparági szabványoknak megfelelő marad.

A Liszt Ferenc Nemzetközi Repülőtértől mindössze pár percnyi távolságra elhelyezkedő új létesítmény a Wizz Air szerint a régió legnagyobb, egyben Közép- és Kelet-Európa legfejlettebb légiközlekedési kiképzőközpontja lesz, hatékony és környezetbarát mérnöki megoldásokkal kialakítva. A három szimulátoron és a fedélzeti kiképző egységen túl a 3800 négyzetméteres központban 14 tréningszoba, irodák, egy nagy előtér és közös szabadidős helyiség is helyet kap. A létesítményt a későbbiekben bővíteni is lehet további szimulátorokkal vagy tréningszobákkal, még nagyobb rugalmasságot biztosítva a légitársaság képzési terveinek és növekedésének.

© Wizz Air

A két új Airbus A320 teljes szimulátort a CAE szállítja, a világ vezető szolgáltatója a légiközlekedési képzési megoldások terén. A CAE az egységek üzemeltetését és karbantartását is biztosítja a következő 10 év során.

Hogy hogyan is néz ki egy ilyen szimulátor belülről, azt korábban már megtekinthettük, itt ön is megnézheti a képeket.

A bővülés része a légitársaság nemrég bejelentett nagyszabású fejlesztésének, melynek során a nyárra 21 új gép érkezik a Wizz bázisaira Európa-szerte, 70 új útvonalat és heti 700 új indulást támogatva, valamint 4 új célállomással bővítve a teljes útvonalhálózatot. Szintén az idei bővülés részeként a budapesti bázishoz a napokban érkezett meg a legújabb Airbus A320 típusú repülőgép, amellyel a magyarországi Wizz-flotta immár 13 gépesre bővült.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.